Gandia obri el curs polític amb la I Convenció de Govern a Marxuquera
07 septiembre 2019

## Gandia obri el curs polític amb la I Convenció de Govern a Marxuquera07 septiembre 2019Última actualización: 15 julio 2025

![](../gestion/img/IMG-20190907-WA0013.jpg)  
  

El Centre Social de Marxuquera acull aquest matí la **I Convenció de Govern, "Gandia, ciutat en marxa",** on han participat **l'alcaldessa de Gandia, Diana Morant; el vice alcalde, Pep Alandete**, així com tots els regidors/es, directors generals i assessors que formen part del govern municipal de Gandia.  
  
Durant la jornada, els membres de l'executiu abordaran les principals línies d'actuació durant la present legislatura, es posaran en marxa tots els mecanismes necessaris perquè es complisquen els acords del "Pacte del Serpis", a més de definir les actuacions a llarg termini amb l'objectiu de complir amb tots els compromisos establerts amb la ciutadania després de les passades eleccions locals.  
  
Aquestes convencions tindran una periodicitat semestral i es desenvoluparan al llarg de la legislatura en diferents districtes del municipi.  
  
La fórmula triada per a aquesta convenció és l'exposició per part de cada un dels regidors i les regidores dels objectius dels seus departaments, per després obrir una anàlisi on s'hi extraguen les conclusions que seran plasmades en un document que serà donat a conéixer a la ciutadania en general en un acte que se celebrarà dimecres que ve al Palau Ducal dels Borja.  
  
Abans de començar la trobada, l'alcaldessa de Gandia, **Diana Morant,** ha declarat que aquesta primera Convenció de Govern _“que realitzem a Marxuquera té com a títol "**Gandia, ciutat en marxa**", perquè aquesta ciutat no s'atura mai i ja estem pensant en el futur més immediat i en el que serà la ciutat en les pròximes decades, perquè una ciutat no es pensa en el curt termini_".  
  
"_Quan vam signar el pacte de Govern, vam adquirir un compromís amb la ciutadania i hui, cadascú dels regidors i regidores exposarem els propòsits concrets que traslladarem al veïnat_", ha declarat Morant, qui ha destacat: "_Som dos grups que formem un sol govern. Un equip unit que va a planificar i calendaritzar totes les mesures necessàries per a fer realitat les necessitats de les persones_".  
  
Sobre l'elecció de Marxuquera, Morant ha recordat que el districte va patir l'any passat un incendi important i que l'executiu ja està repartint ajudes i donant solucions a tots els problemes ocasionats pel foc.

En la mateixa línia, el vice alcalde ha remarcat: _“Hem volgut fer ací, des de  Marxuquera, una jornada de treball, reflexió i posada en comú dels projectes que este Govern plural, divers i compacte del Serpis està posant en marxa en benefici del veïnat de la nostra ciutat”_.

Alandete ha assegurat que cal aprofitar al màxim i sense descans aquesta oportunitat “_de progrés que tenim en la legislatura que acabem d’encetar i per això volem que esta primera Convenció de Govern que hui ens reuneix siga la primera estació d’un trajecte que esperem ben llarg I profitós per totes les persones que vivim en la Gandia que tant volem”._

[Twittear](https://twitter.com/share)